Diari Oficial de la Generalitat Valenciana


Sumari del DOGV 8297, del 17-05-2018 (2018/4016)

RESOLUCIÓ de 19 d'abril de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 65/17-AIA Ibi.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8297

Data del DOGV
:   17-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4016


Data del document
:   19-04-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Ibi
    * impacte ambiental

RESOLUCIÓ de 19 d'abril de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 65/17-AIA Ibi. [2018/4016]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 65/17-AIA Ibi.  
  
«Declaració d'impacte ambiental  
Expedient: 579-3244-SKC-C.  
Títol: Recollida de residus.  
Promotor: Norberto Doménech Alcaraz.  
Autoritat substantiva: Ajuntament d'Ibi.  
Localització: c/ Albacete, 15, Ibi (Alacant).  
  
Descripció del projecte.  
L'objecte del projecte és l'obtenció de la llicència ambiental per a desenvolupar l'activitat de recollida de residus, d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
Segons el projecte, l'activitat se situarà en una nau industrial ja construïda, en el centre d'una parcel·la de 4.582 m², situada al carrer d'Albacete, 15, d'un polígon industrial del terme municipal d'Ibi. L'edificació és de 1.216 m² construïts, en una sola planta, amb estructura metàl·lica i tancaments de bloc de formigó. Consisteix en dues estructures (nau 1 i nau 2) que formen una unitat constructiva. S'hi distingeix una zona diàfana destinada a magatzem i una altra destinada a oficines i lavabos. La zona exterior a la nau també s'utilitzarà per a emmagatzematge de residus. La distribució de les zones es reflecteix en el plànol de planta. L'accés a la instal·lació es realitzarà a través de l'avinguda de la Indústria.  
L'activitat se situarà en una àrea urbana industrial que disposa dels serveis de subministrament i evacuació del municipi.  
L'edifici està enmig de la parcel·la, per la qual cosa no hi ha zones contigües quant a l'edificació. Sí que n'hi ha quant a la parcel·la, amb altres d'ús industrial en les quals també hi ha naus industrials. En aquestes, l'edificació no s'adossa al límit, sinó que es respecta una reculada, de manera que als efectes de l'activitat, no hi ha mitgeries amb altres construccions.  
  
Procés industrial  
Segons el projecte, els vehicles accediran a la instal·lació, es pesaran, registraran i es procedirà a la descàrrega dels materials en les diferents zones de la planta, depenent del volum i el tipus de residu de què es tracte. Posteriorment, es classificaran convenientment i s'apilaran en zones habilitades per a l'emmagatzematge. Finalment, es lliuraran a gestors autoritzats.  
Les zones d'emmagatzematge del paper i cartó, plàstic, i ferro i ferralla s'han disposat en la zona exterior a la nau. La resta de materials s'emmagatzemaran en l'interior.  
Les diferents zones d'apilaments que s'indiquen en el projecte són: paper i cartó, plàstic, ferro i ferralla, alumini, llautó, acer inoxidable, residus d'aparells elèctrics i electrònics (RAEE), motors elèctrics, bateries, plom, coure, altres metalls i grans electrodomèstics. També es preveu la possibilitat d'emmagatzematge d'altres residus susceptibles d'autorització que, en tot cas, es farà en les condicions i amb les autoritzacions establides en la normativa.  
El cartó patirà un procés d'humectació que millorarà la compactació i dificultarà la seua dispersió pel vent. Posteriorment, es traslladarà a una altra empresa, on se'n procedirà al premsatge. El plàstic s'emmagatzemarà en contenidors de 30 m² amb enreixat-coberta; el ferro-ferralla es dipositarà directament sobre la solera de formigó impermeabilitzat. Els residus perillosos (RP) s'emmagatzemaran a l'interior de la nau en depòsits estancs. Els RAEE s'emmagatzemaran complint les especificacions de la seua normativa, sense realitzar desmuntatges i evitant-ne el trencament.  
La codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, és la següent:  
03 03 08. Residus procedents de la classificació de paper i cartó destinats al reciclatge.  
07 02 13. Residus de plàstic.  
12 01 01. Llimadures i encenalls de metalls ferris.  
12 01 02. Pols i partícules de metalls ferris.  
12 01 03. Llimadures i encenalls de metalls no ferris.  
12 01 04. Pols i partícules de metalls no ferris.  
12 01 05. Encenalls i rebaves de plàstic.  
15 01 01. Envasos de paper i cartó.  
15 01 02. Envasos de plàstic.  
15 01 04. Envasos metàl·lics.  
16 01 17. Metalls ferrosos.  
16 01 18. Metalls no ferrosos.  
16 01 19. Plàstic.  
17 02 03. Plàstic.  
17 04 01. Coure, bronze, llautó.  
17 04 02. Alumini.  
17 04 03. Plom.  
17 04 04. Zinc.  
17 04 05. Ferro i acer.  
17 04 06. Estany.  
17 04 07. Materials mesclats.  
17 04 11. Cables diferents dels especificats en el codi 17 04 10.  
19 10 01. Residus de ferro i acer.  
19 10 02. Residus no ferris.  
19 12 01. Paper i cartó.  
19 12 02. Metalls ferris.  
19 12 03. Metalls no ferris.  
19 12 04. Plàstic i cautxú.  
20 01 01. Paper i cartó.  
20 01 39. Plàstics.  
20 01 40. Metalls.  
16 06 01. Bateries de plom.  
20 01 33. Bateries i acumuladors especificats en els codis 16 06 01, 16 06 02 o 16 06 03 i bateries.  
16 02 14. Equips rebutjats diferents dels especificats en els codis 160209 a 160213.  
16 02 16. Components retirats d'equips rebutjats, diferents dels especificats en el codi 160215.  
20 01 36. Equips elèctrics i electrònics rebutjats diferents dels especificats en els codis 20 01 21, 20 01 23 i 20 01 35.  
La relació de maquinària que intervindrà en el procés és la següent: equips informàtics, dues bàscules de pesatge, 2 talladores radials per a metalls i un equip de soldadura.  
La capacitat d'emmagatzematge màxima estimada per a la instal·lació s'aconseguiria si es realitzara la recollida màxima de tots els tipus de residu durant tres dies, que es valoren en 45,3 tones.  
  
Tramitació administrativa.  
El 15 de maig de 2017, amb l'ofici de l'Ajuntament d'Ibi i la documentació remesa, es va incoar l'expedient d'avaluació d'impacte ambiental ordinària de l'activitat «recollida de residus», amb la finalitat d'obtindre la declaració d'impacte ambiental ordinària preceptiva i prèvia a la concessió de la llicència ambiental. L'expedient consta de: projecte tècnic, estudi d'impacte ambiental (EIA) i expedient administratiu.  
  
El 13 de setembre de 2017 es van requerir al promotor i a l'Ajuntament aclariments i documentació addicional administrativa i tècnica, i s'hi va esmenar amb la documentació presentada pel promotor, a través de l'Ajuntament, el 21 de desembre de 2017.  
El tràmit d'informació pública es va dur a terme per un període de 30 dies mitjançant la publicació en el Butlletí Oficial de la Província d'Alacant número 24 de data 3 de febrer de 2017. El certificat de l'Ajuntament indica que, transcorregut aquest termini, no s'han presentat al·legacions sobre aquest tema.  
  
Consideracions ambientals.  
Consultat el visor cartogràfic de la Generalitat, no hi ha afeccions a elements naturals destacables en la zona d'ubicació projectada. L'informe urbanístic municipal indica que l'activitat s'emplaçarà en sòl urbà industrial i serà compatible amb els usos urbanístics admesos.  
  
Per instal·lar-se l'activitat en un polígon industrial amb la nau ja construïda, l'EIA únicament considera els impactes que poden produir-se durant les fases de funcionament i de desmantellament de l'activitat. Encara que l'EIA indica que la ubicació d'aquesta instal·lació ha sigut el resultat d'un procés de selecció entre diverses naus industrials ja construïdes, no es descriuen altres alternatives a la solució proposada.  
  
Les principals afeccions ambientals associades al funcionament de l'activitat seran:  
1. A l'atmosfera:  
1.a) Contaminació acústica:  
El projecte inclou un estudi acústic que justifica que no se superaran els nivells de soroll transmesos a l'exterior establits en l'ordenança municipal en matèria de sorolls a causa del funcionament de l'activitat.  
  
L'EIA estableix mesures preventives i protectores que fan referència al control del trànsit dels vehicles, el seu manteniment en bones condicions, instal·lació de dispositius silenciadors en la maquinària que intervindrà en el procés i funcionament de l'activitat en horari diürn.  
  
Aquestes mesures es complementaran amb la realització de les auditories acústiques establides en l'article 18 del Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Es realitzaran en el moment de la posada en marxa de l'activitat i almenys cada cinc anys en condicions normals de funcionament, amb la maquinària que major nivells de soroll produïsca i per un organisme de control autoritzat, i es faran constar els resultats en un llibre de control que estarà a la disposició de les administracions competents. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
  
1.b). Dispersió de residus:  
Segons l'EIA, per a previndre la dispersió dels residus no perillosos emmagatzemats fora de la nau s'aplicaran les mesures preventives i correctores següents:  
- El plàstic s'apilarà en dos contenidors de grans dimensions de 30 m³, i una alçada de 2,5 metres amb la part superior tancada mitjançant un enreixat metàl·lic. Aquest element es retirarà diàriament durant les hores de treball a fi de facilitar l'apilament dels plàstics i es tornarà a col·locar en finalitzar la jornada. En dies de vent, o de previsió de vent, es mantindrà col·locat per a evitar la dispersió dels materials.  
  
- El paper i cartó s'apilarà en una zona de 36 m², on les naus s'uneixen en cantonada. Estaran protegits per les parets de les naus i pels contenidors d'emmagatzematge de plàstic. En els dies en què es preveja vent, s'activaran els aspersors situats damunt d'aquesta zona (3 aspersors situats a 4 metres d'altura). D'aquesta manera s'augmentaran el pes i la compacitat dels materials i s'evitarà que el vent puga dispersar-los.  
  
Aquestes mesures proposades s'ampliaran amb el següent:  
- La zona d'emmagatzematge de paper cartó comptarà també amb instal·lacions que impedisquen la seua dispersió, per exemple, contenidors, gàbies o estructures metàl·liques tancades, amb enreixat de llum adequada que retinguen aquests residus en l'interior. La mesura d'humectar el paper cartó serà complementària a aquestes instal·lacions, sempre que es dispose de recursos hídrics suficients acreditats per a aquest ús i de sistemes per a economitzar la despesa d'aigua. Per utilitzar sistemes de dispersió d'aigua, podria ser aplicable la normativa per a la prevenció i el control de la legionel·losi. En cas afirmatiu, s'establirà un programa de manteniment de les instal·lacions al qual s'incorporaran els resultats dels controls realitzats per a garantir el compliment de les mesures establides en aquesta normativa.  
- Respecte a l'apilament de ferralla, la zona d'apilament estarà ben definida. Si cal, s'instal·laran paraments que impedisquen la dispersió dels materials fora de la zona indicada. Encara que no s'especifica l'estat de fragmentació dels materials, s'entén que el conformaran materials que, per la seua grandària i pes, no siguen susceptibles de ser arrossegats pel vent. En cas contrari, s'emmagatzemaran a l'interior de la nau o contenidors o cassals que disposen de coberta.  
- Diàriament es realitzaran operacions de neteja i control de la zona exterior a la nau que garantisquen el manteniment dels residus en la seua zona específica.  
1.c) Prevenció d'olors:  
L'EIA indica que en tot moment la instal·lació romandrà en condicions adequades de seguretat i higiene que eviten la producció de males olors.  
  
2. Al sòl i a les aigües:  
Segons l'EIA, l'emmagatzematge de les bateries es farà a l'interior de la nau en contenidors estancs. Només en el cas de la ferralla apilada en l'exterior hi haurà risc de lixiviació per pluvials. La instal·lació disposarà de xarxes independents per a la recollida d'aigües pluvials i sanitàries. La connexió de la xarxa de pluvials es realitzarà amb la xarxa de sanejament de l'avinguda de la Indústria que, segons l'informe de l'Ajuntament, és de tipus separatiu.  
Com a mesures protectores i correctores, indica que la ferralla s'apilarà en la seua zona específica, sobre solera de formigó impermeabilitzada. S'ha ampliat aquesta zona per a garantir la recollida dels possibles lixiviats, que seran conduïts a l'engolidor més proper. Al final de la xarxa de recollida d'aigües pluvials, s'instal·larà una arqueta separadora de greixos estanca.  
Les mesures proposades s'ampliaran amb el següent:  
- Es disposarà de material absorbent en quantitat suficient per a procedir a la recollida immediata dels possibles abocaments accidentals de líquids continguts en els residus emmagatzemats o procedents de la maquinària o vehicles que hi intervinguen. La zona de bateries disposarà, a més, de material neutralitzador d'àcids, per exemple bicarbonat sòdic. Una vegada utilitzats aquests materials, es tractaran com a residus generats per l'activitat i es lliuraran a un gestor autoritzat d'acord amb la naturalesa de l'abocament.  
- La zona d'apilament de ferralla de l'exterior estarà ben delimitada, amb estructures que emplacen els materials i n'eviten la dispersió.  
- S'observen en els plànols unes zones de descàrrega de residus en la campa exterior, que també hauran d'estar impermeabilitzades.  
- La instal·lació es connectarà a la xarxa de clavegueram del polígon. Les instal·lacions i els paràmetres de qualitat de l'aigua d'abocament s'ajustaran a l'ordenança d'abocament de l'Entitat Pública de Sanejament d'Aigües Residuals o, en cas de ser més restrictiva, a l'ordenança municipal d'abocaments de l'Ajuntament d'Ibi. Si fóra necessari, s'aplicaran els tractaments previs pertinents per a complir els límits que en aquestes s'establisquen.  
  
3. Sobre el paisatge:  
Segons l'EIA, podrà resultar afectat per l'emmagatzematge de residus en l'exterior.  
El perímetre de la instal·lació està acotat i protegit mitjançant una tanca de 2 m d'altura realitzada amb malla de torsió simple i pals de tub d'acer galvanitzat. Per a minimitzar l'impacte visual es revestirà la tanca metàl·lica amb malla d'ocultació verda, o un altre tipus de pantalla visual similar. L'EIA considera que, per les característiques de la parcel·la, és senzill aconseguir que la malla d'ocultació col·locada en la zona del carrer d'Albacete reduïsca l'impacte visual respecte a la instal·lació. No obstant això, al front de l'avinguda de la Indústria l'alineació de la vorera construïda i l'alineació oficial de la parcel·la difereixen uns 2 m, la tanca està reculada respecte a la vorera, i a una altura inferior. D'aquesta manera, els vianants que circulen per la vorera podran veure la instal·lació des d'una posició més elevada i no s'aconseguirà una millora notable de l'impacte visual. En espera que es realitzen obres en la via pública que ajusten les alineacions real i oficial, una solució provisional podria ser elevar una pantalla mitjançant pals (similars als publicitaris), però l'altura necessària i els vents de la zona del polígon fan que aquesta solució no siga viable.  
L'Ajuntament d'Ibi valorarà, en la concessió de la llicència ambiental, la idoneïtat de les mesures proposades incorporades al projecte com a condicionants paisatgístics que garantisquen l'adequada conformació de la vora urbana i milloren les condicions de percepció del paisatge industrial, segons les directrius establides en les ordenances municipals.  
  
  
4. Impacte sobre el medi socioeconòmic:  
La utilització d'un local per a l'emmagatzematge de metalls respon a una demanda social i incrementa els nivells d'ocupació, per la qual cosa es considera un impacte positiu.  
L'EIA estableix un programa de vigilància ambiental amb l'objectiu de detectar i controlar els impactes i les possibles desviacions produïdes durant el funcionament de l'activitat i, ampliar, si escau, les mesures protectores i correctores establides. En aquest es fa referència al control dels residus emmagatzemats, abocaments, sorolls i olors generats per l'activitat.  
D'aquest programa de vigilància ambiental, es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i lliurament dels residus. La documentació estarà a la disposició de les autoritats competents.  
  
Consideracions jurídiques.  
1. El projecte ha sigut sotmés al procediment d'avaluació d'impacte ambiental ordinària, d'acord amb l'apartat 6.c.2, «després d'instal·lacions de desballestament i emmagatzematge de ferralla», de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental, i en les altres disposicions que hi són aplicables.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, únicament a efectes ambientals i sense perjudici de l'obtenció prèvia de les autoritzacions sectorials que hi siguen aplicables, l'activitat de «recollida de residus», el titular de la quals és Norberto Doménech Alcaraz, situada al carrer d'Albacete, 15, d'Ibi (Alacant), sempre que es desenvolupe d'acord amb el que s'ha establit en l'estudi d'impacte ambiental, el projecte tècnic i l'altra documentació que constitueix l'expedient avaluat, així com els condicionants establits a continuació:  
1. Els residus admesos en l'activitat seran els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus les corresponents autoritzacions i inscripció en el Registre General de Gestors Autoritzats de Residus de la Comunitat Valenciana que corresponguen per al centre situat al carrer d'Albacete, 15, d'Ibi (Alacant), per al desenvolupament de l'activitat, i s'hi haurà d'adaptar a les condicions que establisca l'òrgan esmentat.  
3. El promotor disposarà de compromisos d'acceptació per gestors autoritzats per a la recollida de la totalitat dels residus generats per l'activitat la gestió de la qual no siga competència dels serveis municipals de recollida de residus urbans. Els compromisos estaran permanentment en vigor i a la disposició de l'autoritat ambiental competent.  
4. En el moment de la posada en marxa de l'activitat i almenys cada cinc anys, seran realitzades auditories acústiques per un organisme de control autoritzat, i els resultats es faran constar en un llibre de control, que estarà a la disposició de les administracions competents. Les auditories es realitzaran en condicions normals de funcionament, amb la maquinària que major nivells de soroll produïsca. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
5. La zona d'emmagatzematge de paper cartó comptarà amb instal·lacions que impedisquen la seua dispersió pel vent, per exemple, contenidors, gàbies o estructures metàl·liques tancades, amb enreixat de llum adequada que retinguen aquests residus en l'interior. La mesura d'humectar el paper cartó serà complementària a aquestes instal·lacions, sempre que es dispose de recursos hídrics suficients acreditats per a aquest ús i de sistemes per a economitzar la despesa d'aigua. Per utilitzar sistemes de dispersió d'aigua podria ser aplicable la normativa per a la prevenció i el control de la legionel·losi. En cas afirmatiu, s'establirà un programa de manteniment de les instal·lacions al qual s'incorporaran els resultats dels controls realitzats per a garantir el compliment de les mesures establides en aquesta normativa.  
6. La zona d'apilament de ferralla estarà ben delimitada, i s'haurà d'evitar la possibilitat de dispersió dels materials fora de la zona. La ferralla que siga susceptible de ser arrossegada pel vent, s'emmagatzemarà a l'interior de la nau o contenidors o cassals que romanguen coberts.  
7. Les zones de descàrrega de residus situades en la campa exterior estaran impermeabilitzades.  
8. Diàriament, es realitzaran operacions de neteja i control de la zona exterior a la nau que garantisquen el manteniment dels residus en la seua zona específica.  
9. Es disposarà de material absorbent en quantitat suficient per a procedir a la recollida immediata dels possibles abocaments accidentals de líquids continguts en els residus o procedents de la maquinària o vehicles que intervinguen. La zona de bateries disposarà, a més, de material neutralitzador d'àcids, per exemple bicarbonat sòdic. Una vegada utilitzats aquests materials, es tractaran com a residus generats per l'activitat i es lliuraran a un gestor autoritzat d'acord amb la naturalesa de l'abocament.  
10. La instal·lació es connectarà a la xarxa de clavegueram del polígon. Les instal·lacions i paràmetres de qualitat de l'aigua d'abocament s'hauran d'ajustar a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament d'Ibi. Si fóra necessari, s'aplicaran els tractaments previs pertinents per a complir els límits que s'hi establisquen.  
11. L'Ajuntament d'Ibi valorarà, en la concessió de la llicència ambiental, la idoneïtat de les mesures proposades incorporades al projecte com a condicionants paisatgístics que garantisquen l'adequada conformació de la vora urbana i milloren les condicions de percepció del paisatge industrial, segons les directrius establides en les ordenances municipals.  
12. Es portarà un registre documentat del programa de vigilància ambiental a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i el lliurament dels residus. La documentació estarà a la disposició de les autoritats competents.  
13. Qualsevol modificació o ampliació del projecte presentat, i també si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si escau, l'aplicació de noves mesures correctores.  
  
  
Segon  
Notificar a les parts interessades que contra aquesta resolució, per no ser un acte definitiu en la via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i els seus interessos consideren pertinents.  
  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'article 41 de la Llei 21/2013, de 9 de desembre, d'avaluació ambiental.  
  
La regulació de la vigència d'aquesta declaració d'impacte ambiental serà l'establida en l'article 43 de l'esmentada Llei 21/2013.  
  
València, 20 de març de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 19 d'abril de 2018.- El director general de Medi Natural i d'Avaluació Ambiental: Antoni Marzo i Pastor.